title: Регламент за изпълнение (ЕС) 2018/785 на Комисията от 29 май 2018 година за изменение на Регламент за изпълнение (ЕС) № 540/2011 по отношение на условията за одобрение на активното вещество тиаметоксам (Текст от значение за ЕИП. )

text:
               30.5.2018

               BG

               Официален вестник на Европейския съюз

               L 132/40

         РЕГЛАМЕНТ ЗА ИЗПЪЛНЕНИЕ (ЕС) 2018/785 НА КОМИСИЯТА
   от 29 май 2018 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество тиаметоксам
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, член 49, параграф 2 и член 78, параграф 2 от него,
   като има предвид, че:

               (1)

               С Директива 2007/6/ЕО на Комисията (2) активното вещество тиаметоксам беше включено в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

               (3)

               С Регламент за изпълнение (ЕС) № 485/2013 на Комисията (5) се изменят условията за одобрение на активното вещество тиаметоксам и от заявителя се изисква да предостави потвърждаваща информация относно:

                           а)

                           риска за опрашителите, различни от медоносни пчели;

                           б)

                           риска за медоносните пчели, които събират нектар и цветен прашец от следващите култури;

                           в)

                           потенциалния прием чрез корените на цъфтящи плевели;

                           г)

                           риска за медоносните пчели чрез паша на манов мед, получаван от насекоми;

                           д)

                           потенциалната експозиция чрез гутация и за острия и дългосрочен риск за оцеляването и развитието на колонията и риска за пчелните люпила в резултат на такава експозиция;

                           е)

                           потенциалната експозиция чрез разнасяне на прах след сеитба и за острия и дългосрочен риск за оцеляването и развитието на колонията и риска за пчелните люпила в резултат на такава експозиция;

                           ж)

                           острия и дългосрочен риск за оцеляването и развитието на колонията и риска за пчелните люпила на медоносните пчели от поглъщане на замърсен нектар и цветен прашец.

               (4)

               Заявителят представи допълнителна информация на държавата членка докладчик — Испания, относно пчелите (медоносни, земни и самотни пчели).

               (5)

               Испания направи оценка на допълнителната информация, представена от заявителя. На 12 ноември 2015 г. тя предостави своята оценка, под формата на добавка към проекта на доклад за оценка, на останалите държави членки, Комисията и Европейския орган за безопасност на храните (наричан по-долу „Органът“).

               (6)

               Беше проведена консултация с държавите членки, заявителя и Органа, които бяха приканени да представят коментари относно оценката на държавата членка докладчик. На 20 април 2016 г. Органът публикува технически доклад, резюмиращ резултатите от тази консултация за тиаметоксам (6).

               (7)

               Както е предвидено в съображение 16 от Регламент за изпълнение (ЕС) № 485/2013, на 11 февруари 2015 г. Комисията започна преглед на новата научна информация, като възложи на ЕОБХ да организира открита покана за предоставяне на данни. ЕОБХ организира открита покана за предоставяне на данни, която приключи на 30 септември 2015 г. (7)

               (8)

               На 13 ноември 2015 г. Комисията поиска от ЕОБХ да представи заключения относно актуализираната оценка на риска за пчелите по отношение на употребата на тиаметоксам за третиране на семена или гранули, като организира партньорска проверка и взе предвид събраните данни в рамките на конкретната открита покана за предоставяне на данни, както и всякакви други нови данни от проучвания, научни изследвания и дейности за наблюдение, които са от значение за разглежданите видове употреба. На 28 февруари 2018 г. Органът представи своето заключение относно партньорската проверка на актуализираната оценка на риска за пчелите от употребата на активното вещество тиаметоксам като пестицид за третиране на семена и гранули (8). На заявителя бе дадена възможност да коментира това заключение. Заявителят представи своите коментари и те бяха разгледани внимателно.

               (9)

               Проектът на доклада за оценка, добавката, техническият доклад и заключението на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и окончателно формулирани на 27 април 2018 г. под формата на преработена добавка към доклада на Комисията за преглед на тиаметоксам.

               (10)

               Комисията прикани заявителя да представи коментари по преработената добавка към доклада за преглед на тиаметоксам. Заявителят представи своите коментари и те бяха разгледани внимателно.

               (11)

               След разглеждане на представената от заявителя информация Комисията стигна до заключението, че не е представена допълнителната потвърждаваща информация, изисквана от Регламент за изпълнение (ЕС) № 485/2013, и след разглеждане на заключението на актуализираната оценка на риска за пчелите Комисията стигна до заключението, че не могат да бъдат изключени допълнителни рискове за пчелите, без да бъдат наложени допълнителни ограничения. Като се има предвид необходимостта да се осигури ниво на безопасност и защита, съответстващо на стремежа за постигане на високо ниво на защита на здравето на животните в рамките на Съюза, е целесъобразно да се забранят всички видове употреба на открито. Поради това е целесъобразно да се ограничи употребата на тиаметоксам до постоянни оранжерии и се постави изискване получената реколта да остане по време на целия си жизнен цикъл в постоянна оранжерия с цел да не бъде пресаждана на открито.

               (12)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (13)

               Като се вземат предвид рисковете за пчелите от третирани семена, пускането на пазара и употребата на семена, третирани с продукти за растителна защита, съдържащи тиаметоксам, следва да подлежи на същите ограничения като употребата на тиаметоксам. Поради това е целесъобразно да се предвиди, че семената, третирани с продукти за растителна защита, съдържащи тиаметоксам, не могат да бъдат пускани на пазара или употребявани, освен ако семената са предназначени за употреба единствено в постоянни оранжерии и получената реколта остане по време на целия си жизнен цикъл в постоянна оранжерия.

               (14)

               На държавите членки следва да се предостави достатъчно време да изменят или да отнемат разрешенията за продукти за растителна защита, съдържащи тиаметоксам.

               (15)

               За продуктите за растителна защита, съдържащи тиаметоксам, за които държавите членки предоставят гратисен период съгласно член 46 от Регламент (ЕО) № 1107/2009, посоченият период следва да изтече най-късно на 19 декември 2018 г.

               (16)

               Забраната за пускане на пазара и употреба на третирани семена следва да се прилага едва от 19 декември 2018 г. с цел да се даде възможност за достатъчно дълъг преходен период.

               (17)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Забрана за пускане на пазара и употребата на третирани семена
   Семена, третирани с продукти за растителна защита, съдържащи тиаметоксам, не се употребяват или пускат на пазара, освен в следните случаи:

               а)

               семената са предназначени за употреба единствено в постоянни оранжерии, и

               б)

               получената реколта остава по време на целия си жизнен цикъл в постоянна оранжерия.

         Член 3
   Преходни мерки
   В съответствие с Регламент (ЕО) № 1107/2009 при необходимост държавите членки изменят или отнемат съществуващите разрешения за продукти за растителна защита, съдържащи активното вещество тиаметоксам, най-късно до 19 септември 2018 г.
   Член 4
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 19 декември 2018 г.
   Член 5
   Изменение на Регламент за изпълнение (ЕС) № 485/2013
   По отношение на семената, които са били третирани с продукти за растителна защита, съдържащи тиаметоксам, член 2 от Регламент за изпълнение (ЕС) № 485/2013 се заличава.
   Член 6
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Членове 2 и 5 обаче се прилагат 19 декември 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 май 2018 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2007/6/ЕО на Комисията от 14 февруари 2007 г. за изменение на Директива 91/414/ЕИО на Съвета за включване на метрафенон, Bacillus subtilis, спинозад и тиаметоксам като активни вещества (ОВ L 43, 15.2.2007 г., стр. 13).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 485/2013 на Комисията от 24 май 2013 г. за изменение на Регламент за изпълнение (ЕС) № 540/2011 по отношение на условията за одобрение на активните вещества клотианидин, тиаметоксам и имидаклоприд и за забрана на употребата и продажбата на семена, третирани с продукти за растителна защита, съдържащи посочените активни вещества (ОВ L 139, 25.5.2013 г., стр. 12).

      (6)  ЕОБХ (Европейски орган за безопасност на храните), 2016 г. Технически доклад за резултатите от консултацията с държавите членки, заявителя и ЕОБХ относно оценката на риска от употребата на активното вещество тиаметоксам като пестицид, в светлината на потвърждаващите данни. Допълнителна публикация на ЕОБХ 2016:EN-1020. 27 стр.

      (7)  ЕОБХ (Европейски орган за безопасност на храните), 2015 г. Технически доклад относно откритата покана за нова научна информация по отношение на риска за пчелите от употребата на трите активни вещества, неоникотиноидните пестициди клотианидин, имидаклоприд и тиаметоксам, за третиране на семена и гранули в ЕС. Допълнителна публикация на ЕОБХ 2015:EN-903. стр. 8.

      (8)  ЕОБХ (Европейски орган за безопасност на храните), 2018 г. Заключения относно партньорската проверка на оценката на риска за пчелите от употребата на активното вещество тиаметоксам като пестицид за третиране на семена и гранули. EFSA Journal (Бюлетин на ЕОБХ), 2018; 16(2):5179, стр. 59.

      ПРИЛОЖЕНИЕ
      Текстът в колоната „Специфични разпоредби“ от ред 140 — тиаметоксам — в част А от приложението към Регламент за изпълнение (ЕС) № 540/2011 се заменя със следното:

         „ЧАСТ А
         Разрешава се употреба единствено като инсектицид в постоянни оранжерии или за третиране на семена, предназначение за употреба единствено в постоянни оранжерии. Получената реколта трябва да остане по време на целия си жизнен цикъл в постоянна оранжерия.
         ЧАСТ Б
         За прилагането на единните принципи, посочени в член 29, параграф 6 от Регламент (ЕО) № 1107/2009, се вземат предвид заключенията от доклада за преглед на тиаметоксам, и по-специално допълнения I и II към него, окончателно формулирани от Постоянния комитет по хранителната верига и здравето на животните на 14 юли 2006 г., и заключенията от преработената добавка към доклада за преглед на тиаметоксам, окончателно формулирани от Постоянния комитет по растенията, животните, храните и фуражите на 27 април 2018 г.
         При тази цялостна оценка държавите членки трябва да обърнат специално внимание на:

                     —

                     риска за подпочвените води;

                     —

                     риска за водните организми;

                     —

                     риска за пчели и земни пчели, използвани за опрашване в постоянни оранжерии;

                     —

                     експозицията на пчелите чрез консумация на замърсена вода от постоянни оранжерии.

               Държавите членки гарантират, че покриването на семената с препарата се извършва единствено в професионално оборудвани помещения за третиране на семена. В тези помещения трябва да се използват най-добрите налични техники, за да се постигне максимално ограничаване на отделянето на прах при прилагането върху семената, съхранението и транспортирането.
         Когато е целесъобразно, условията за употреба включват мерки за ограничаване на риска.“


title: Регламент за изпълнение (ЕС) 2018/784 на Комисията от 29 май 2018 година за изменение на Регламент за изпълнение (ЕС) № 540/2011 по отношение на условията за одобрение на активното вещество клотианидин (Текст от значение за ЕИП. )

text:
               30.5.2018

               BG

               Официален вестник на Европейския съюз

               L 132/35

         РЕГЛАМЕНТ ЗА ИЗПЪЛНЕНИЕ (ЕС) 2018/784 НА КОМИСИЯТА
   от 29 май 2018 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество клотианидин
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, член 49, параграф 2 и член 78, параграф 2 от него,
   като има предвид, че:

               (1)

               С Директива 2006/41/ЕО на Комисията (2) активното вещество клотианидин беше включено в приложение I към Директива 91/414/ЕИО на Съвета (3).

               (2)

               Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в част А от приложението към Регламент за изпълнение (ЕС) № 540/2011 на Комисията (4).

               (3)

               С Регламент за изпълнение (ЕС) № 485/2013 на Комисията (5) се изменят условията за одобрение на активното вещество клотианидин и от заявителите се изисква да предоставят потвърждаваща информация относно:

                           а)

                           риска за опрашителите, различни от медоносни пчели;

                           б)

                           риска за медоносните пчели, които събират нектар и цветен прашец от следващите култури;

                           в)

                           потенциалния прием чрез корените на цъфтящи плевели;

                           г)

                           риска за медоносните пчели чрез паша на манов мед, получаван от насекоми;

                           д)

                           потенциалната експозиция чрез гутация и за острия и дългосрочен риск за оцеляването и развитието на колонията и риска за пчелните люпила в резултат на такава експозиция;

                           е)

                           потенциалната експозиция чрез разнасяне на прах след сеитба и за острия и дългосрочен риск за оцеляването и развитието на колонията и риска за пчелните люпила в резултат на такава експозиция;

                           ж)

                           острия и дългосрочен риск за оцеляването и развитието на колонията и риска за пчелните люпила на медоносните пчели от поглъщане на замърсен нектар и цветен прашец.

               (4)

               През декември 2014 г. в предвидения за тази цел срок заявителите представиха допълнителна информация на държавата членка докладчик — Белгия, относно пчелите (медоносни, земни и самотни пчели). Те представиха актуализирани досиета през март 2015 г. и юни 2015 г.

               (5)

               Белгия направи оценка на допълнителната информация, представена от заявителите. На 31 август 2015 г. тя предостави своята оценка, под формата на добавка към проекта на доклад за оценка, на останалите държави членки, Комисията и Европейския орган за безопасност на храните (наричан по-долу „Органът“).

               (6)

               Комисията се консултира с Органа, който на 13 октомври 2016 г. представи своето заключение относно оценката на риска от клотианидин (6). Органът установи за повечето култури висок остър риск за пчелите от продукти за растителна защита, съдържащи активното вещество клотианидин. По специално, по отношение на експозицията чрез прах Органът установи наличието на висок остър риск за пчелите при употреба при зимни зърнени култури и висок хроничен риск за пчелите, който не може да бъде изключен при употреба върху захарно цвекло. По отношение на консумацията на остатъчни вещества в замърсени цветен прашец и нектар бяха установени високи остър и хроничен риск, или не може да бъде изключен висок риск за повечето видове употреба на полето. Също така бяха установени хроничен и остър риск за пчелите в следващите култури за всички видове употреба на полето. От заявителите не бяха предоставени данни за горския посадъчен материал и следователно рискът за пчелите не може да бъде изключен. Освен това Органът установи редица пропуски в данните.

               (7)

               Както е предвидено в съображение 16 от Регламент за изпълнение (ЕС) № 485/2013, на 11 февруари 2015 г. Комисията започна преглед на новата научна информация, като възложи на ЕОБХ да организира открита покана за предоставяне на данни. ЕОБХ организира открита покана за предоставяне на данни, която приключи на 30 септември 2015 г. (7)

               (8)

               На 13 ноември 2015 г. Комисията поиска от ЕОБХ да представи заключения относно актуализираната оценка на риска за пчелите по отношение на употребата на клотианидин за третиране на семена или гранули, като организира партньорска проверка и взе предвид събраните данни в рамката на конкретната открита покана за предоставяне на данни и всякакви други нови данни от проучвания, научни изследвания и дейности за наблюдение, които са от значение за разглежданите видове употреба. На 28 февруари 2018 г. Органът представи своето заключение относно партньорската проверка на актуализираната оценка на риска за пчелите от употребата на активното вещество клотианидин като пестицид за третиране на семена и гранули (8). На заявителите бе дадена възможност да коментират това заключение. Заявителите представиха своите коментари и те бяха разгледани внимателно.

               (9)

               Проектът на доклада за оценка, добавката към проекта за доклад за оценка и заключенията на Органа бяха разгледани от държавите членки и от Комисията в рамките на Постоянния комитет по растенията, животните, храните и фуражите и окончателно формулирани на 27 април 2018 г. под формата на преработена добавка към доклада на Комисията за преглед на клотианидин.

               (10)

               Комисията прикани заявителите да представят коментари по преработената добавка към доклада за преглед на клотианидин. Заявителите представиха своите коментари и те бяха разгледани внимателно.

               (11)

               След разглеждане на представената от заявителите информация през 2014 и 2015 г. Комисията стигна до заключението, че не е представена допълнителната потвърждаваща информация, изисквана от Регламент за изпълнение (ЕС) № 485/2013, и след разглеждане на заключението на актуализираната оценка на риска за пчелите, Комисията стигна до заключението, че не могат да бъдат изключени допълнителни рискове за пчелите, без да бъдат наложени допълнителни ограничения. Като се има предвид необходимостта да се осигури ниво на безопасност и защита, съответстващо на стремежа за постигане на високо ниво на защита на здравето на животните в рамките на Съюза, е целесъобразно да се забранят всички видове употреба на открито. Поради това е целесъобразно да се ограничи употребата на клотианидин до постоянни оранжерии и се постави изискване получената реколта да остане по време на целия си жизнен цикъл в постоянна оранжерия с цел да не бъде пресаждана на открито.

               (12)

               Поради това приложението към Регламент за изпълнение (ЕС) № 540/2011 следва да бъде съответно изменено.

               (13)

               Като се вземат предвид рисковете за пчелите от третирани семена, пускането на пазара и употребата на семена, третирани с продукти за растителна защита, съдържащи клотианидин, следва да подлежи на същите ограничения като употребата на имидаклоприд. Поради това е целесъобразно да се предвиди, че семената, третирани с продукти за растителна защита, съдържащи клотианидин, не могат да бъдат пускани на пазара или употребявани, освен ако семената са предназначени за употреба единствено в постоянни оранжерии и получената реколта остане по време на целия си жизнен цикъл в постоянна оранжерия.

               (14)

               На държавите членки следва да се предостави достатъчно време да изменят или да отнемат разрешенията за продукти за растителна защита, съдържащи клотианидин.

               (15)

               За продуктите за растителна защита, съдържащи клотианидин, за които държавите членки предоставят гратисен период съгласно член 46 от Регламент (ЕО) № 1107/2009, посоченият период следва да изтече най-късно на 19 декември 2018 г.

               (16)

               Забраната за пускане на пазара и употреба на третирани семена следва да се прилага едва от 19 декември 2018 г. с цел да се даде възможност за достатъчно дълъг преходен период.

               (17)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Изменение на Регламент за изпълнение (ЕС) № 540/2011
   Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
   Член 2
   Забрана за пускане на пазара и употребата на третирани семена
   Семена, третирани с продукти за растителна защита, съдържащи клотианидин, не се употребяват или пускат на пазара, освен в следните случаи:

               а)

               семената са предназначени за употреба единствено в постоянни оранжерии, и

               б)

               получената реколта остава по време на целия си жизнен цикъл в постоянна оранжерия.

         Член 3
   Преходни мерки
   В съответствие с Регламент (ЕО) № 1107/2009 при необходимост държавите членки изменят или отнемат съществуващите разрешения за продукти за растителна защита, съдържащи активното вещество клотианидин, най-късно до 19 септември 2018 г.
   Член 4
   Гратисен период
   Всеки гратисен период, предоставен от държавите членки в съответствие с член 46 от Регламент (ЕО) № 1107/2009, е възможно най-кратък и изтича най-късно на 19 декември 2018 г.
   Член 5
   Изменение на Регламент за изпълнение (ЕС) № 485/2013
   По отношение на семената, които са били третирани с продукти за растителна защита, съдържащи клотианидин, член 2 от Регламент за изпълнение (ЕС) № 485/2013 се заличава.
   Член 6
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Членове 2 и 5 обаче се прилагат от 19 декември 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 май 2018 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Директива 2006/41/ЕО на Комисията от 7 юли 2006 г. за изменение на Директива 91/414/ЕИО на Съвета за включване на клотианидин и петоксамид като активни вещества (ОВ L 187, 8.7.2006 г., стр. 24).

      (3)  Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г.,стр. 1).

      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

      (5)  Регламент за изпълнение (ЕС) № 485/2013 на Комисията от 24 май 2013 г. за изменение на Регламент за изпълнение (ЕС) № 540/2011 по отношение на условията за одобрение на активните вещества клотианидин, тиаметоксам и имидаклоприд и за забрана на употребата и продажбата на семена, третирани с продукти за растителна защита, съдържащи посочените активни вещества (ОВ L 139, 25.5.2013 г., стр. 12).

      (6)  ЕОБХ (Европейски орган за безопасност на храните), 2016 г. Заключение относно партньорската проверка на оценката на риска от употребата на активното вещество клотианидин като пестицид, в светлината на представените потвърждаващи данни. EFSA Journal (Бюлетин на ЕОБХ), 2016; 14(11):4606, стр. 34. doi: 10.2903/j.efsa.2016.4606.

      (7)  ЕОБХ (Европейски орган за безопасност на храните), 2015 г. Технически доклад относно откритата покана за нова научна информация по отношение на риска за пчелите от употребата на трите активни вещества, неоникотиноидните пестициди клотианидин, имидаклоприд и тиаметоксам, за третиране на семена и гранули в ЕС. Допълнителна публикация на ЕОБХ 2015:EN-903. стр. 8.

      (8)  ЕОБХ (Европейски орган за безопасност на храните), 2018 г. Заключения относно партньорската проверка на оценката на риска за пчелите от употребата на активното вещество клотианидин като пестицид за третиране на семена и гранули. EFSA Journal (Бюлетин на ЕОБХ), 2018; 16(2):5177. 86 стр.

      ПРИЛОЖЕНИЕ
      Текстът в колоната „Специфични разпоредби“ от ред 121 — клотианидин — в част А от приложението към Регламент за изпълнение (ЕС) № 540/2011 се заменя със следното:

         „ЧАСТ А
         Разрешава се употреба единствено като инсектицид в постоянни оранжерии или за третиране на семена, предназначение за употреба единствено в постоянни оранжерии. Получената реколта трябва да остане по време на целия си жизнен цикъл в постоянна оранжерия.
         ЧАСТ Б
         За прилагането на единните принципи, посочени в член 29, параграф 6 от Регламент (ЕО) № 1107/2009, се вземат предвид заключенията от доклада за преглед на клотианидин, и по-специално допълнения I и II към него, окончателно формулирани от Постоянния комитет по хранителната верига и здравето на животните на 27 януари 2006 г., и заключенията от преработената добавка към доклада за преглед на клотианидин, окончателно формулирани от Постоянния комитет по растенията, животните, храните и фуражите на 27 април 2018 г.
         При тази цялостна оценка държавите членки трябва да обърнат специално внимание на:

                     —

                     риска за подпочвените води;

                     —

                     риска за пчели и земни пчели, използвани за опрашване в постоянни оранжерии;

                     —

                     експозицията на пчелите чрез консумация на замърсена вода от постоянните оранжерии.

               Държавите членки гарантират, че покриването на семената с препарата се извършва единствено в професионално оборудвани помещения за третиране на семена. В тези помещения трябва да се използват най-добрите налични техники, за да се постигне максимално ограничаване на отделянето на прах при прилагането върху семената, съхранението и транспортирането.
         Когато е целесъобразно, условията за употреба включват мерки за ограничаване на риска.“


title: Регламент за изпълнение (ЕС) 2018/787 на Комисията от 25 май 2018 година относно класирането на някои стоки в Комбинираната номенклатура

text:
                  31.5.2018

                  BG

                  Официален вестник на Европейския съюз

                  L 134/1

            РЕГЛАМЕНТ ЗА ИЗПЪЛНЕНИЕ (ЕС) 2018/787 НА КОМИСИЯТА
      от 25 май 2018 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 са определени общите правила за тълкуване на Комбинираната номенклатура. Тези правила се отнасят също така и за всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в посочения в колона 2 код по КН на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 на таблицата в приложението, се класират в Комбинираната номенклатура в кода по КН, посочен в колона 2 на същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва в съответствие с член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 25 май 2018 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и Митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (Код по КН)

                     Основания

                     (1)

                     (2)

                     (3)

                     Изделие (така наречената „ортеза за глезен, затягана с връзки“, „lace-orthosis“) изработено от няколко зашити помежду си парчета от текстилен материал, с отвори за петата и пръстите и с подгъви около отворите и около края на изделието. Зоната на юза е затворена с език, изработен от плетен текстилен материал. Останалите текстилни части се състоят от няколко слоя ластично плетени текстилни материали.
                     Към текстила е закрепена еластична пластмасова пластина, която само частично се вижда от външната страна на изделието. Пластината достига до зоната около петата и има отвори по протежение на юза на изделието, както и кукички по протежение на конча, даващи възможност за затягане на изделието около стъпалото и прасеца с текстилни връзки.
                     Пластмасовата пластина придава известна стабилност на артикула. При все това то е еластично и, когато е затегнато с връзките, упражнява натиск върху стъпалото и прасеца.
                     Това изделие е представено за носене вътре в обувка и се използва като глезенен бандаж в случай на навехнат глезен и контузии на глезена, скъсани и увредени лигаменти, както и за превенция на такива наранявания, а също и в случай на нестабилност на лигаменти. От друга страна, изделието не може напълно да предотвратява дадено специфично движение на засегнатата част на тялото.
                     При следоперативна рехабилитация то улеснява връщането към поемане на пълно натоварване.
                     Вж. изображенията (*1)

                     6307 90 10

                     Класирането се определя от общи правила 1, 3, буква в) и 6 за тълкуване на Комбинираната номенклатура и от текста на кодове по КН 6307 , 6307 90  и 6307 90 10 .
                     Изделието не може да бъде адаптирано към конкретен недъг на пациента, а се използва многофункционално. То е подобно на прост текстилен бандаж, който е увит на мястото около даден лигамент и е затегнат около някои негови части, така че да упражнява натиск с цел да се подпомогне лечението или за превенция на по-нататъшни увреждания, като предотвратява подсъзнателното извършване на нежелани движения, породени от рефлекси (вж. също Обяснителните бележки към Комбинираната номенклатура на Европейския съюз към подпозиция 9021 10 10 , втора алинея).
                     Следователно обективните характеристики на изделието са такива, че то не се различава от обикновените артикули за поддържане, предназначени за обща употреба, по-специално на основание на материалите, от които е изработено (еластични материали), на начина на действие (упражнява се натиск чрез стягане) или на адаптирането към конкретните недъзи на пациента (вж. също забележка 6 към глава 90 и Съдебното решение от 7 ноември 2002 г., Lohmann and Medi Bayreuth, обединени дела с номера от C-260/00 до C-263/00, ECLI:EU:C:2002:637, точки 39 и 45).
                     Освен това, изделието не може да бъде класирано като „ортопедичен апарат“ в код по КН 9021 10 10 , тъй като поради своята еластичност то не може напълно да предотвратява дадено специфично движение на засегнатата част на тялото с цел превенция на по-нататъшни увреждания (вж. също Обяснителните бележки към Комбинираната номенклатура на Европейския съюз към подпозиция 9021 10 10 , втора алинея). Например, в случай на скъсани лигаменти изделието следва да направи невъзможно накланянето на глезенната става дори при тичане или скачане. Но текстилният материал и еластичната пластмаса, от които е изработено изделието, не могат да носят тежестта на тялото при тичане.
                     Желаният ефект, изразяващ се в прилагането на натиск, се постига както от пластмасовия, така и от текстилния материал. Следователно и двата материала са еднакво важни по смисъла на общо правило 3, буква б) за тълкуване на Комбинираната номенклатура и изделието следва да се класира в последната по реда на номерирането позиция измежду тези, за които има равностойни основания да бъдат взети предвид (позиции 3926  и 6307 )
                     Поради това изделието трябва да бъде класирано в код по КН 6307 90 10 , като „други конфекционирани текстилни артикули“.

            (*1)  Изображенията са само за информация.


title: Регламент за изпълнение (ЕС) 2018/788 на Комисията от 30 май 2018 година за изменение на Регламент за изпълнение (ЕС) 2017/1993 за налагане на окончателно антидъмпингово мито върху вноса на определени мрежести тъкани от стъклени влакна с произход от Китайската народна република, чийто обхват бе разширен за вноса на определени мрежести тъкани от стъклени влакна, изпращани от Индия, Индонезия, Малайзия, Тайван и Тайланд, независимо дали са декларирани с произход от тези държави, след направения преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036 на Европейския парламент и на Съвета

text:
               31.5.2018

               BG

               Официален вестник на Европейския съюз

               L 134/5

         РЕГЛАМЕНТ ЗА ИЗПЪЛНЕНИЕ (ЕС) 2018/788 НА КОМИСИЯТА
   от 30 май 2018 година
   за изменение на Регламент за изпълнение (ЕС) 2017/1993 за налагане на окончателно антидъмпингово мито върху вноса на определени мрежести тъкани от стъклени влакна с произход от Китайската народна република, чийто обхват бе разширен за вноса на определени мрежести тъкани от стъклени влакна, изпращани от Индия, Индонезия, Малайзия, Тайван и Тайланд, независимо дали са декларирани с произход от тези държави, след направения преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 11, параграф 4 и член 13, параграф 4 от него,
   като има предвид, че:
   1.   ДЕЙСТВАЩИ МЕРКИ

               (1)

               С Регламент (ЕС) № 791/2011 (2) Съветът наложи остатъчно антидъмпингово мито от 62,9 % върху вноса на определени мрежести тъкани от стъклени влакна с произход от Китайската народна република. След разследване във връзка с възможно заобикаляне на мерките, проведено съгласно член 13 от основния регламент, с Регламент за изпълнение (ЕС) № 1371/2013 на Съвета (3) обхватът на тези мерки беше разширен към вноса на продукта, изпращан от Индия и Индонезия, независимо дали е деклариран с произход от тези държави („мерките с разширен обхват“). Със същия регламент един производител износител от Индия беше освободен от мерките с разширен обхват. След това с Регламент за изпълнение (ЕС) 2015/1507 на Комисията (4) друг производител износител от Индия беше също освободен от мерките с разширен обхват.

               (2)

               След разследване във връзка с възможно заобикаляне на мерките, проведено съгласно член 13 от основния регламент, обхватът на антидъмпинговите мерки беше също разширен към Малайзия (5), Тайван и Тайланд (6).

               (3)

               Действащите понастоящем мерки са антидъмпингови мита, наложени с Регламент за изпълнение (ЕС) 2017/1993 на Комисията (7) след направения преглед с оглед изтичане на срока на действие, при който се потвърди продължаването на мерките.

         2.   ИСКАНЕ ЗА ПРЕРАЗГЛЕЖДАНЕ

               (4)

               Впоследствие Европейската комисия („Комисията“) получи искане за освобождаване от антидъмпинговите мерки, приложими към вноса на продукта, предмет на преглед, с произход от Китайската народна република, и разширени с цел да обхванат вноса на същия продукт, изпращан от Индия, независимо дали е деклариран с произход от Индия, в съответствие с член 11, параграф 4 и член 13, параграф 4 от основния регламент.

               (5)

               Искането беше подадено на 26 януари 2017 г. от SPG Glass Fibre PVT. LTD („заявителя“), производител износител в Индия („засегнатата държава“) на продукта, предмет на преглед. Искането беше ограничено в обхвата си до възможността за освобождаване от мерките с разширен обхват, доколкото е засегнат заявителят.

               (6)

               Комисията разгледа представените от заявителя доказателства и ги счете за достатъчно основателни, за да започне разследване съгласно член 11, параграф 4 и член 13, параграф 4 от основния регламент. Така с публикуването на Регламент за изпълнение (ЕС) 2017/1514 на Комисията (8) в Официален вестник на Европейския съюз Комисията започна разследване на 1 септември 2017 г.

               (7)

               Освен това, съгласно член 3 от Регламент за изпълнение (ЕС) 2017/1514 Комисията даде указания на митническите органи да предприемат необходимите мерки за въвеждане на регистрационен режим за вноса на продукта, предмет на прегледа, изпращан от Индия и произвеждан и продаван за износ за Съюза от заявителя, в съответствие с член 14, параграф 5 от основния регламент.

         3.   ПРОДУКТ, ПРЕДМЕТ НА ПРЕГЛЕДА

               (8)

               Продуктът, предмет на настоящия преглед, са мрежестите тъкани от стъклени влакна с размер на отворите над 1,8 mm както на дължина, така и на широчина, с тегло над 35 g/m2, с изключение на дисковете от стъклени влакна, с произход от Китайската народна република или изпратени от Индия, независимо дали са декларирани с произход от Индия („продуктът, предмет на прегледа“), понастоящем класирани в кодове по КН ex 7019 51 00 и ex 7019 59 00.

         4.   РАЗСЛЕДВАНЕ

   а)   Разследван период

               (9)

               Разглежданият период обхвана времето от 1 юли 2016 г. до 30 юни 2017 г. Бяха събрани данни от разследвания период, който доведе до мерките с разширен обхват (1 април 2012 г. до 31 март 2013 г.), до края на разглеждания период („разследвания период в рамките на прегледа“).

               (10)

               Комисията уведоми официално промишлеността на Съюза, заявителя и правителството на Индия за започването на прегледа. Заинтересованите страни бяха приканени да представят становищата си и бяха информирани за възможността да поискат изслушване. Не бяха получени коментари, нито заинтересованите страни поискаха изслушване пред Комисията.

               (11)

               Комисията изпрати въпросник на заявителя и получи отговор в поставения срок. Комисията издири и провери на място цялата информация, необходима за целите на прегледа. Беше извършено контролно посещение в обектите на заявителя в Мумбай и Умбергаон, Индия.

         б)   Заявителят

               (12)

               Заявителят е SPG Glass Fibre PVT. LTD — производител износител на продукта, предмет на прегледа, в Индия.

         в)   Констатации от разследването

               (13)

               Комисията разгледа дали условията за предоставяне на освобождаване по член 11, параграф 4 и член 13, параграф 4 от основния регламент са изпълнени.

               (14)

               При разследването се потвърди, че през разследвания период при разследването във връзка с възможно заобикаляне на мерките, довело до мерките с разширен обхват, т.е. от 1 април 2012 г. до 31 март 2013 г., заявителят не е изнасял за Съюза продукта, предмет на прегледа.

               (15)

               При разследването се потвърди, че заявителят не е свързан с никой от китайските износители или производители, към които се прилагат антидъмпинговите мерки.

               (16)

               Освен това при разследването се установи отново, че заявителят действително е производител на продукта, предмет на прегледа, и не участва в практики по заобикаляне на мерките. Заявителят е интегриран производител, закупуващ произведени на вътрешния пазар стъклени топки за производството на стъклени влакна и използващ последните като суровина за мрежести тъкани. Впоследствие крайният продукт е бил неизменно продаван на вътрешния пазар. В последно време, тъй като заявителят е искал да изнася стоките си, са били осъществени някои износни сделки с държави извън Европейския съюз.

               (17)

               При разследването се потвърди, че заявителят не е купувал крайния продукт, предмет на прегледа, от Китайската народна република с цел да го препродава или претоварва за Съюза.

               (18)

               Също така заявителят беше в състояние да представи писмени доказателства за договорно задължение с обвързващ характер за претоварване на продукта, предмет на прегледа, за клиент в Съюза. Все още не са извършени фактическите операции по претоварване, тъй като е било договорено да се изчака резултатът от настоящата процедура преди осъществяване им.

               (19)

               Заявителят и промишлеността на Съюза бяха уведомени за горепосочените констатации и им беше предоставена възможност да направят коментари по тях. Заявителят декларира, че е съгласен с констатациите на Комисията.

               (20)

               При оповестяването на констатациите промишлеността на Съюза направи коментари, като изрази възражения срещу освобождаването. По-конкретно тя изрази съмнения относно интегрирания характер на производството на SPG и относно констатацията, че суровините не са с произход от Китай. Също така промишлеността на Съюза оспори, че SPG се е стремяло да произвежда самостоятелно стъклени влакна, тъй като това би довело до използване на остарял процес на стапяне с неприемливо високи енергийни разходи. Тя се оплака, че достъпното за обществеността досие не е дало възможност да се разсеят тези опасения, особено във връзка с по-ранните данни в документите.

               (21)

               Комисията добави обяснителна бележка към достъпното за обществеността досие, която потвърждава, че снабдяването на SPG с прежди и ровинг от стъклени влакна от тип С от Китай е било заменено със собствено производство на SPG на стъклени влакна от стъклени топки, доставяни от Индия, от 2016 г. нататък, когато са били закупени съответните машини, и поради което SPG е станал интегриран производител на разглеждания продукт. Тези факти и съответното увеличение на енергийните разходи бяха потвърдени при проверка на място. Въпреки това констатациите не позволяват да се прецени за уместността на производствения процес. Поради това твърденията на промишлеността на Съюза бяха отхвърлени.

         г)   Заключения

               (22)

               В съответствие с констатациите, описани в съображения 13 — 18, Комисията заключава, че заявителят отговаря на условията за освобождаване по член 11, параграф 4 и член 13, параграф 4 от основния регламент и следва да се добави към списъка на дружествата, освободени от антидъмпинговите мерки, наложени с Регламент за изпълнение (ЕС) 2017/1993.

               (23)

               Освобождаването от мерките с разширен обхват, предоставено за вноса на произвеждания от заявителя продукт, предмет на прегледа, в съответствие с член 13, параграф 4 от основния регламент, остава в сила, при условие че окончателно установените факти обуславят освобождаването. Ако нови prima facie доказателства сочат обратното, Комисията може да започне разследване, за да установи дали са налице основания за прекратяване на освобождаването.

               (24)

               Освобождаването от мерките с разширен обхват, предоставено за вноса на продукта, предмет на прегледа, произвеждан от заявителя, се извършва въз основа на констатациите от настоящия преглед. Съответно това освобождаване се прилага изключително за вноса на продукта, предмет на прегледа, изпращан от Индия и произвеждан от горепосоченото конкретно юридическо лице. Внесеният продукт, предмет на прегледа, произвеждан от всяко друго дружество, което не е изрично посочено в член 1, параграф 3 от Регламент за изпълнение (ЕС) 2017/1993 с наименованието си, включително и от правни субекти, свързани с изрично посочените, не следва да се ползва от освобождаването и следва да подлежи на остатъчното мито, наложено с посочения регламент.

               (25)

               Регламент за изпълнение (ЕС) 2017/1993 следва да се измени, за да се включи SPG Glass Fibre PVT. LTD в член 1, параграф 3 от него.

               (26)

               За да се прилага освобождаването, следва да се представя пред митническите органи фактура, която отговаря на определени изисквания. Трябва да се отбележи, че същото изискване се прилага към Montex Glass Fibre Industries Pvt. Ltd и към Pyrotek India Pvt. Ltd. Тези дружества вече бяха освободени от действащите мерки. Тъй като това условие не е включено в Регламент за изпълнение (ЕС) 2017/1993, с настоящия регламент се коригира този пропуск.

         5.   ИЗИСКВАНИЯ ВЪВ ВРЪЗКА С КОМИТОЛОГИЯТА

               (27)

               Настоящият регламент е в съответствие със становището на комитета, учреден съгласно член 15, параграф 1 от Регламент (EС) 2016/1036,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) 2017/1993 се изменя, както следва:

               1)

               Член 1, параграф 3 се заменя със следното:
               „3.   Обхватът на окончателното антидъмпингово мито, приложимо към вноса с произход от Китайската народна република, както е посочено в параграф 2, се разширява така, че да обхване вноса на същите мрежести тъкани от стъклени влакна, изпратени от Индия и Индонезия, независимо дали са декларирани с произход от Индия и Индонезия (кодове по ТАРИК 7019510014, 7019510015, 7019590014 и 7019590015), с изключение на произведените от Montex Glass Fibre Industries Pvt. Ltd (допълнителен код по ТАРИК B942), от Pyrotek India Pvt. Ltd (допълнителен код по ТАРИК C051) и от SPG GLASS FIBRE PVT. LTD (допълнителен код по ТАРИК С205), вноса на същите мрежести тъкани от стъклени влакна, изпратени от Малайзия, независимо дали са декларирани с произход от Малайзия (кодове по ТАРИК 7019510011 и 7019590011), както и вноса на същите мрежести тъкани от стъклени влакна, изпратени от Тайван и Тайланд, независимо дали са декларирани с произход от Тайван и Тайланд (кодове по ТАРИК 7019510012, 7019510013, 7019590012 и 7019590013).
               Освобождаването, предоставено на Montex Glass Fibre Industries Pvt. Ltd, Pyrotek India Pvt. Ltd и SPG Glass Fibre PVT. LTD, се прилага, при условие че на митническите органи на държавите членки се представи валидна търговска фактура, която отговаря на изискванията по приложение II към настоящия регламент. Ако не се представи такава фактура, се прилага антидъмпинговото мито, наложено с параграф 1.“

               2)

               Текстът в приложението към настоящия регламент се добавя като приложение II.

         Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 май 2018 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент за изпълнение (ЕС) № 791/2011 на Съвета от 3 август 2011 г. за налагане на окончателно антидъмпингово мито и за окончателно събиране на временното мито, наложено върху вноса на определени мрежести тъкани от стъклени влакна с произход от Китайската народна република (ОВ L 204, 9.8.2011 г., стр. 1).

      (3)  Регламент за изпълнение (ЕС) № 1371/2013 на Съвета от 16 декември 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Индия и Индонезия, независимо дали са декларирани с произход от Индия и Индонезия (ОВ L 346, 20.12.2013 г., стр. 20).

      (4)  Регламент за изпълнение (ЕС) 2015/1507 на Комисията от 9 септември 2015 г. за изменение на Регламент за изпълнение (ЕС) № 1371/2013 на Съвета за разширяване на обхвата на окончателното антидъмпингово мито, наложено върху вноса на определени мрежести тъкани от стъклени влакна с произход от Китайската народна република, към вноса, изпращан, inter alia, от Индия, независимо дали е деклариран с произход от Индия (ОВ L 236, 10.9.2015 г., стр. 1).

      (5)  Регламент за изпълнение (ЕС) № 672/2012 на Съвета от 16 юли 2012 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Малайзия, независимо дали са декларирани с произход от Малайзия (ОВ L 196, 24.7.2012 г., стр. 1).

      (6)  Регламент за изпълнение (ЕС) № 21/2013 на Съвета от 10 януари 2013 г. за разширяване на обхвата на окончателното антидъмпингово мито, наложено с Регламент за изпълнение (ЕС) № 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Тайван и Тайланд, независимо дали са декларирани с произход от Тайван и Тайланд, или не (ОВ L 11, 16.1.2013 г., стр. 1).

      (7)  Регламент за изпълнение (ЕС) 2017/1993 на Комисията от 6 ноември 2017 г. за налагане на окончателно антидъмпингово мито върху вноса на определени мрежести тъкани от стъклени влакна с произход от Китайската народна република, чийто обхват бе разширен за вноса на определени мрежести тъкани от стъклени влакна, изпращани от Индия, Индонезия, Малайзия, Тайван и Тайланд, независимо дали са декларирани с произход от тези държави, след направения преглед с оглед изтичане на срока на действие на мерките съгласно член 11, параграф 2 от Регламент (ЕС) 2016/1036 на Европейския парламент и на Съвета (ОВ L 288, 7.11.2017 г., стр. 4).

      (8)  Регламент за изпълнение (ЕС) 2017/1514 на Комисията от 31 август 2017 г. за започване на преглед на Регламент за изпълнение (ЕС) № 1371/2013 на Съвета (за разширяване обхвата на окончателното антидъмпингово мито, наложено с Регламент за изпълнение (ЕС) № 791/2011 върху вноса на определени мрежести тъкани от стъклени влакна с произход от Китайската народна република, към вноса на определени мрежести тъкани от стъклени влакна, изпращани от Индия и Индонезия, независимо дали са декларирани с произход от Индия и Индонезия) с цел проучване на възможността за освобождаване от посочените мерки на един индийски производител износител, отмяна на антидъмпинговото мито по отношение на вноса от посочения производител износител и въвеждане на регистрационен режим за вноса от този производител износител (ОВ L 226, 1.9.2017 г., стр. 1).

      ПРИЛОЖЕНИЕ
      „
            ПРИЛОЖЕНИЕ II
            Върху валидната търговска фактура по член 1 трябва да присъства декларация, подписана от служител на субекта, издал търговската фактура, изготвена по следния образец:

                        1.

                        Име и длъжност на служителя на издалия търговската фактура субект.

                        2.

                        Следната декларация:
                        „Аз, долуподписаният(ата), удостоверявам, че (количеството) от (съответния продукт), продадено за износ за Европейския съюз и за което се отнася настоящата фактура, е произведено от (наименование и адрес на дружеството) (допълнителен код по ТАРИК) в (засегнатата държава). Декларирам, че информацията в настоящата фактура е пълна и вярна“.

                        3.

                        Дата и подпис.

                  “


title: Регламент за изпълнение (ЕС) 2018/791 на Комисията от 31 май 2018 година за изменение на Регламент (ЕО) № 690/2008 относно признаване на защитени зони в Общността, изложени на специфични фитосанитарни рискове

text:
                  1.6.2018

                  BG

                  Официален вестник на Европейския съюз

                  L 136/1

            РЕГЛАМЕНТ ЗА ИЗПЪЛНЕНИЕ (ЕС) 2018/791 НА КОМИСИЯТА
      от 31 май 2018 година
      за изменение на Регламент (ЕО) № 690/2008 относно признаване на защитени зони в Общността, изложени на специфични фитосанитарни рискове
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 2, параграф 1, буква з) от нея,
      като взе предвид исканията, представени от Финландия, Гърция, Ирландия, Италия, Литва, Малта, Португалия, Словакия, Словения, Швеция и Обединеното кралство,
      като има предвид, че:

                  (1)

                  С Регламент (ЕО) № 690/2008 на Комисията (2) някои държави членки и определени области в държави членки бяха признати за защитени зони по отношение на някои вредители. В някои случаи признаването имаше временен характер, за да може съответната държава членка да предостави цялата необходима информация, с която да удостовери отсъствието на въпросните вредители на своя територия или в съответния регион, или за да довърши предприетите мерки по ликвидирането им. Оттогава са настъпили значителни промени във фитосанитарното състояние на определени защитени зони в някои държави членки.

                  (2)

                  Територията на Финландия беше призната за постоянна защитена зона по отношение на Bemisia tabaci Genn. (европейски популации). Финландия поиска отмяна на статута на защитена зона поради недостатъчното ниво на трайни икономически ползи и ползи за здравето на растенията. Поради това Финландия следва вече да не бъде призната за защитена зона по отношение на Bemisia tabaci (европейски популации).

                  (3)

                  Територията на Азорските острови в Португалия беше призната до 30 април 2018 г. за защитена зона по отношение на Globodera pallida (Stone) Behrens, Globodera rostochiensis (Wollenweber) Behrens и Rhynchophorus ferrugineus (Olivier). Предоставената от Португалия допълнителна информация сочи, че територията на Азорските острови продължава да бъде свободна от тези вредители. Поради това Азорските острови следва да бъдат признати за защитена зона по отношение на тези вредители без ограничения във времето.

                  (4)

                  Ирландия и Обединеното кралство поискаха териториите съответно на Ирландия и Северна Ирландия да бъдат признати за защитена зона по отношение на Liriomyza huidobrensis (Blanchard) и Liriomyza trifolii (Burgess). Въз основа на проверките, проведени след 2011 г. в Ирландия и след 2012 г. в Северна Ирландия в Обединеното кралство, Ирландия и Обединеното кралство представиха доказателства, че посочените вредители не се срещат на съответните територии въпреки благоприятните условия за тяхното установяване там. Необходимо е обаче да бъдат извършени допълнителни проверки. Тези проверки следва да бъдат наблюдавани от експерти под ръководството на Комисията. Поради това Ирландия и Северна Ирландия в Обединеното кралство следва да бъдат признати за защитена зона по отношение на Liriomyza huidobrensis и Liriomyza trifolii до 30 април 2020 г.

                  (5)

                  Териториите на Ирландия, Малта на Обединеното кралство бяха признати за защитена зона по отношение на Paysandisia archon (Burmeister) до 30 април 2018 г. Предоставената от Ирландия, Малта и Обединеното кралство допълнителна информация сочи, че територията им продължава да бъде свободна от този вредител. Поради това Ирландия, Малта и Обединеното кралство следва да бъдат признати за защитена зона по отношение на Paysandisia archon без ограничение във времето.

                  (6)

                  Териториите на Ирландия и на Обединеното кралство бяха признати за защитена зона по отношение на Rhynchophorus ferrugineus (Olivier) до 30 април 2018 г. Предоставената от Ирландия и Обединеното кралство допълнителна информация сочи, че територията им продължава да бъде свободна от този вредител. Поради това Ирландия и Обединеното кралство следва да бъдат признати за защитена зона по отношение на Rhynchophorus ferrugineus без ограничение във времето.

                  (7)

                  Територията на Обединеното кралство беше призната до 30 април 2018 г. за защитена зона по отношение на Thaumetopoea pityocampa Denis & Schiffermüller и Candidatus Phytoplasma ulmi. Предоставената от Обединеното кралство допълнителна информация сочи, че неговата територия продължава да бъде свободна от тези вредители. Поради това Обединеното кралство следва да бъде признато за защитена зона по отношение на Thaumetopoea pityocampa Denis & Schiffermüller и Candidatus Phytoplasma ulmi без ограничения във времето.

                  (8)

                  Територията на Обединеното кралство, с изключение на някои общини, беше призната за защитена зона по отношение на Thaumetopoea processionea L. до 30 април 2018 г. Обединеното кралство предостави информация, според която понастоящем Thaumetopoea processionea L. е установен в общините Barking и Dagenham; Basildon; Basingstoke и Dene; Bexley; Bracknell Forest; Brentwood; Broxbourne; Castle Point; Chelmsford; Chiltem; Crawley; Dacorum; Dartford; East Hertfordshire; Enfield; Epping Forest; Gravesham; Greenwich; Harlow; Hart; Havering; Hertsmere; Horsham; Littlesford; Medway; Mid Sussex; Mole Valley; Newham; North Hertfordshire; Redbridge; Reigate и Banstead; Rushmoor; Sevenoaks; South Bedfordshire; South Bucks; St Albans; Surrey Heath; Tandridge; Three Rivers; Thurrock; Tonbridge и Malling; Waltham Forest; Watford; Waverley; Welwyn Hatfield; Windsor и Maidenhead, Wokingham и Wycombe. Поради това тези области следва вече да не бъдат признати за част от защитената зона в Обединеното кралство и да бъдат добавени към списъка на местните общини, изключени от защитената зона. Същата информация сочи, че останалата част от територията на Обединеното кралство, която беше призната за защитена зона по отношение на Thaumetopoea processionea L., продължава да бъде свободна от този вредител. Необходимо е обаче да бъдат извършени допълнителни проверки. Тези проверки следва да бъдат наблюдавани от експерти под ръководството на Комисията. Поради това Обединеното кралство, с изключение на някои общини, следва да продължи да бъде признато за защитена зона по отношение на Thaumetopoea processionea L. до 30 април 2020 г.

                  (9)

                  Територията на Сицилия в Италия беше призната за постоянна защитена зона по отношение на Erwinia amylovora (Burr.) Winsl. et al. Италия предостави информация, според която понастоящем Erwinia amylovora (Burr.) Winsl. et al. е установен в общините Cesarò (провинция Messina), Maniace, Bronte, Adrano (провинция Catania) и Centuripe, Regalbuto и Troina (провинция Enna) в Сицилия. Поради това общините Cesarò (провинция Messina), Maniace, Bronte, Adrano (провинция Catania) и Centuripe, Regalbuto и Troina (провинция Enna) следва вече да не бъдат признати за част от защитената зона в Италия в Сицилия по отношение на Erwinia amylovora (Burr.) Winsl. et al.

                  (10)

                  Освен това някои части от територията на Италия бяха признати за защитена зона по отношение на Erwinia amylovora (Burr.) Winsl. et al. до 30 април 2018 г. Италия предостави информация, според която понастоящем Erwinia amylovora (Burr.) Winsl. et al. е установен в провинции Parma и Piacenza, които са единствените останали части от Emilia-Romagna, които са признати за защитена зона по отношение на Erwinia amylovora (Burr.) Winsl. et al. Поради това Emilia-Romagna следва вече да не бъде призната за част от защитената зона в Италия. Според същата информация останалата част от територията на Италия, която беше призната за защитена зона по отношение на Erwinia amylovora Winsl. et al. до 30 април 2018 г., продължава да бъде свободна от този вредител. Необходимо е обаче да бъдат извършени допълнителни проверки. Тези проверки следва да бъдат наблюдавани от експерти под ръководството на Комисията. Поради това територията на Италия, която беше призната за защитена зона по отношение на Erwinia amylovora (Burr.) Winsl. et al. до 30 април 2018 г., с изключение на някои провинции, в т.ч. Parma и Piacenza в Emilia-Romagna, следва да бъде призната за защитена зона по отношение на Erwinia amylovora (Burr.) Winsl. et al. до 30 април 2020 г.

                  (11)

                  Територията на Северна Ирландия, с изключение на някои територии, беше призната за част от защитената зона в Обединеното кралство по отношение на Erwinia amylovora (Burr.) Winsl. et al. Обединеното кралство предостави информация, според която понастоящем Erwinia amylovora (Burr.) Winsl. et al. е установен и в други части на Северна Ирландия, и поиска отмяна на статута на защитена зона за цялата територия на Северна Ирландия. Поради това Северна Ирландия следва вече да не бъде призната за част от защитената зона в Обединеното кралство по отношение на Erwinia amylovora (Burr.) Winsl. et al.

                  (12)

                  Териториите на Ирландия, Литва, Словения и Словакия, с изключение на някои области, бяха признати за защитени зони по отношение на Erwinia amylovora (Burr.) Winsl. et al. до 30 април 2018 г. Предоставената от Ирландия, Литва, Словения и Словакия информация сочи, че спорадичните и изолирани огнища на посочения вредител в някои части от защитената зона са били ликвидирани или са в процес на ликвидиране, и че останалата част от техните територии, освен някои области, продължава да е свободна от този вредител. От тази информация също така е видно, че при всички досегашни случаи ликвидирането на огнищата не е отнемало повече от две години. Необходимо е обаче да бъдат извършени допълнителни проверки. Тези проверки следва да бъдат наблюдавани от експерти под ръководството на Комисията. Поради това териториите на Ирландия, Литва, Словения и Словакия, с изключение на някои области, следва да бъдат признати за защитени зони по отношение на Erwinia amylovora (Burr.) Winsl. et al. до 30 април 2020 г.

                  (13)

                  Територията на Обединеното кралство беше призната до 30 април 2018 г. за защитена зона по отношение на Xanthomonas arboricola pv.pruni (Smith) Vauterin et al. Предоставената от Обединеното кралство допълнителна информация сочи, че спорадичните и изолирани огнища на посочения вредител в някои части от защитената зона са били ликвидирани или са в процес на ликвидиране, и че останалата част от нейната територия продължава да е свободна от този вредител. От тази информация също така е видно, че при всички досегашни случаи ликвидирането на огнищата не е отнемало повече от две години. Необходимо е обаче усилията по ликвидирането да продължат и да бъдат извършени допълнителни проверки. Тези проверки следва да бъдат наблюдавани от експерти под ръководството на Комисията. Поради това признаването на Обединеното кралство за защитена зона по отношение на Xanthomonas arboricola pv. pruni (Smith) Vauterin et al. следва да бъде удължено до 30 април 2020 г.

                  (14)

                  Ирландия беше призната до 30 април 2018 г. за защитена зона по отношение на Ceratocystis platani (J.M. Walter) Engelbr. & T.C. Harr. Предоставената от Ирландия допълнителна информация сочи, че нейната територия продължава да бъде свободна от този вредител. Поради това Ирландия следва да бъде призната за защитена зона по отношение на този вредител без ограничения във времето.

                  (15)

                  Територията на Северна Ирландия в Обединеното кралство беше призната за защитена зона по отношение на Gremmeniella abietina (Lag.) Morelet. Обединеното кралство предостави информация, според която понастоящем Gremmeniella abietina (Lag.) Morelet е установен в Северна Ирландия. Поради това Северна Ирландия следва вече да не бъде призната за защитена зона по отношение на Gremmeniella abietina (Lag.) Morelet.

                  (16)

                  Територията на Гърция, с изключение на някои регионални единици, беше призната за защитена зона по отношение на вируса Citrus tristeza (европейски щамове). Гърция предостави информация, според която понастоящем вирусът Citrus tristeza (европейски щамове) е установен и в регионалните единици Arta и Lakonia. Поради това регионалните единици Arta и Lakonia следва вече да не бъда признати за част от защитената зона в Гърция по отношение на вируса Citrus tristeza (европейски щамове).

                  (17)

                  Швеция беше призната за защитена зона по отношение на вируса на петнистото изсъхване по доматите. Швеция поиска отмяна на статута на защитена зона поради недостатъчното ниво на трайни икономически ползи. Поради това Швеция следва вече да не бъде призната за защитена зона по отношение на вируса на петнистото изсъхване по доматите.

                  (18)

                  В интерес на яснотата цялото приложение към Регламент (ЕО) № 690/2008 следва да бъде заменено.

                  (19)

                  Поради това Регламент (ЕО) № 690/2008 следва да бъде съответно изменен.

                  (20)

                  Тъй като някои области са признати за защитени зони по смисъла на Регламент (ЕО) № 690/2008 до 30 април 2018 г., настоящият регламент следва да се прилага от 1 май 2018 г., за да се гарантира правната приемственост и да не се нарушава нормалният ход на търговията.

                  (21)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Приложение I към Регламент (ЕО) № 690/2008 се заменя с приложението към настоящия регламент.
      Член 2
      Настоящият регламент влиза в сила в деня след деня на публикуването му в Официален вестник на Европейския съюз.

      Той се прилага от 1 май 2018 г.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 31 май 2018 година.

               За Комисията

               Председател

            Jean-Claude JUNCKER

         (1)  ОВ L 169, 10.7.2000 г., стр. 1.

         (2)  Регламент (ЕО) № 690/2008 на Комисията от 4 юли 2008 г. относно признаване на защитени зони в Общността, изложени на специфични фитосанитарни рискове (ОВ L 193, 22.7.2008 г., стр. 1).

         ПРИЛОЖЕНИЕ
         Приложение I към Регламент (ЕО) № 690/2008 се заменя със следното:
         „
               ПРИЛОЖЕНИЕ I

                  Зони в Общността, признати за „защитени зони“ по отношение на вредител или вредители, отбелязани срещу имената им

                           Вредители

                           Защитени зони: територия на

                     а)   Насекоми, акари и нематоди на всички етапи от тяхното развитие

                                       1.

                                          Anthonomus grandis (Boh.)

                           Гърция, Испания (Andalusia, Catalonia, Extremadura, Murcia, Valencia)

                                       2.

                                          Bemisia tabaci Genn. (европейски популации)

                           Ирландия, Португалия (Азорски острови, Beira Interior, Beira Litoral, Entre Douro e Minho и Trás-os-Montes), Швеция, Обединено кралство

                                       3.

                                          Cephalcia lariciphila (Klug.)

                           Ирландия, Обединено кралство (Северна Ирландия, островите Ман и Джърси)

                                       3.1.

                                          Daktulosphaira vitifoliae (Fitch)

                           Кипър

                                       4.

                                          Dendroctonus micans Kugelan

                           Ирландия, Гърция, Обединено кралство (Северна Ирландия, островите Ман и Джърси)

                                       4.1.

                                          Dryocosmus kuriphilus Yasumatsu

                           Ирландия, Обединено кралство

                                       5.

                                          Gilpinia hercyniae (Hartig)

                           Ирландия, Гърция, Обединено кралство (Северна Ирландия, островите Ман и Джърси)

                                       6.

                                          Globodera pallida (Stone) Behrens

                           Латвия, Португалия (Азорски острови), Словения, Словакия, Финландия

                                       6.1.

                                          Globodera rostochienis (Wollenweber) Behrens,

                           Португалия (Азорски острови)

                                       7.

                                          Gonipterus scutelatus Gyll.

                           Гърция, Португалия (Азорски острови)

                                       8.

                                          Ips amitinus Eichhof

                           Ирландия, Гърция, Обединено кралство

                                       9.

                                          Ips cembrae Heer

                           Ирландия, Гърция, Обединено кралство (Северна Ирландия и остров Ман)

                                       10.

                                          Ips duplicatus Sahlberg

                           Ирландия, Гърция, Обединено кралство

                                       11.

                                          Ips sexdentatus Bőrner

                           Ирландия, Кипър, Обединено кралство (Северна Ирландия и остров Ман)

                                       12.

                                          Ips typographus Heer

                           Ирландия, Обединено кралство

                                       13.

                                          Leptinotarsa decemlineata Say

                           Ирландия, Испания (Ibiza и Menorca), Кипър, Малта, Португалия (Азорски острови и Мадейра), Финландия (областите Åland, Häme, Kymi, Pirkanmaa, Satakunta, Turku, Uusimaa), Швеция (окръзите Blekinge, Gotland, Halland, Kalmar и Skåne), Обединено кралство

                                       14.

                                          Liriomyza bryoniae (Kaltenbach)

                           Ирландия, Обединено кралство (Северна Ирландия)

                                       14.01.

                                          Liriomyza huidobrensis (Blanchard)

                           Ирландия (до 30 април 2020 г.), Обединено кралство (Северна Ирландия) (до 30 април 2020 г.)

                                       14.02

                                          Liriomyza trifolii (Burgess)

                           Ирландия (до 30 април 2020 г.), Обединено кралство (Северна Ирландия) (до 30 април 2020 г.)

                                       14.1.

                                          Paysandisia archon (Burmeister)

                           Ирландия, Малта, Обединено кралство

                                       14.2.

                                          Rhynchophorus ferrugineus (Olivier)

                           Ирландия, Португалия (Азорски острови), Обединено кралство

                                       15.

                                          Sternochetus mangiferae Fabricius

                           Испания (Granada и Malaga), Португалия (Alenteјо, Algavre и Madeira)

                                       15.1.

                                          Thaumetopoea pityocampa Denis & Schiffermüller

                           Обединено кралство

                                       16.

                                          Thaumetopoea processionea L.

                           Ирландия, Обединено кралство (с изключение на общините Barking и Dagenham; Barnet; Basildon; Basingstoke и Dene; Bexley; Bracknell Forest; Brent; Brentwood; Bromley; Broxbourne; Camden; Castle Point; Chelmsford; Chiltem; City of London; City of Westminster; Crawley; Croydon; Dacorum; Dartford; Ealing; East Hertfordshire; Elmbridge District; Enfield; Epping Forest; Epsom и Ewell District; Gravesham; Greenwich; Guildford; Hackney; Hammersmith & Fulham; Haringey; Harlow; Harrow; Hart; Havering; Hertsmere; Hillingdon; Horsham; Hounslow; Islington; Kensington & Chelsea; Kingston upon Thames; Lambeth; Lewisham; Littlesford; Medway; Merton; Mid Sussex; Mole Valley; Newham; North Hertfordshire; Reading; Redbridge; Reigate и Banstead; Richmond Upon Thames; Runnymede District; Rushmoor; Sevenoaks; Slough; South Bedfordshire; South Bucks; South Oxfordshire; Southwark; Spelthorne District; St Albans; Sutton; Surrey Heath; Tandridge; Three Rivers; Thurrock; Tonbridge и Malling; Tower Hamlets; Waltham Forest; Wandsworth; Watford; Waverley; Welwyn Hatfield; West Berkshire; Windsor и Maidenhead; Woking, Wokingham и Wycombe) (до 30 април 2020 г.)

                     б)   Бактерии

                                       01.

                                    „Candidatus Phytoplasma ulmi“

                           Обединено кралство

                                       1.

                                          Curtobacterium flaccumfaciens pv. flaccumfaciens (Hedges) Col.

                           Гърция, Испания

                                       2.

                                          Erwinia amylovora (Burrill) Winslow et al.

                                       —

                                       Естония, Испания (с изключение на автономните области Andalucía, Aragón, Castilla la Mancha, Castilla y León, Extremadura, автономна област Мадрид, Murcia, Navarra и La Rioja, провинция Guipuzcoa (Страна на баските), окръзите (комарки) Garrigues, Noguera, Pla d'Urgell, Segrià и Urgell в провинция Lleida (автономна област Каталония); и общини Alborache и Turís в провинция Valencia и окръзите L'Alt Vinalopó и El Vinalopó Mitjà в провинция Alicante (Comunidad Valenciana), Франция (Корсика), Италия (Abruzzo, Basilicata, Calabria, Campania, Lazio, Liguria, Marche, Molise, Piedmont (с изключение на общините Busca, Centallo и Tarantasca в провинция Cuneo), Сардиния, Сицилия (с изключение на общините Cesarò (провинция Messina), Maniace, Bronte, Adrano (провинция Catania) и Centuripe, Regalbuto и Troina (провинция Enna), Тоскана, Umbria, Valle d'Aosta), Латвия, Португалия, Финландия, Обединеното кралство (остров Ман; Англо-нормандските острови),

                                       —

                                       и, до 30 април 2020 г., Ирландия (с изключение на Galway city), Италия (Apúlia, Lombardia (с изключение на провинции Милано, Mantua, Sondrio и Варезе), Veneto (с изключение на провинции Rovigo и Венеция, общините Barbona, Boara Pisani, Castelbaldo, Masi, Piacenza d'Adige, S. Urbano и Vescovana в провинция Padova и областта, разположена южно от магистрала A4 в провинция Верона), Литва (с изключение на общините Babtai и Kėdainiai (регион Kaunas), Словения (с изключение на регионите Gorenjska, Koroška, Maribor и Notranjska, и общините Lendava и Renče-Vogrsko (южно от магистрала H4), Словакия (с изключение на окръзите Dunajská Streda, Hronovce и Hronské Kľačany (окръг Levice), Dvory nad Žitavou (окръг Nové Zámky), Málinec (окръг Poltár), Hrhov (окръг Rožňava), Veľké Ripňany (окръг Topoľčany), Kazimír, Luhyňa, Malý Horeš, Svätuše и Zatín (окръг Trebišov)

                                       3.

                                          Xanthomonas arboricola pv. pruni (Smith) Vauterin et al.

                           Обединено кралство (до 30 април 2020 г.)

                     в)   Гъби

                                       01.

                                          Ceratocystis platani (J.M.Walter) Engelbr. & T.C.Harr.

                           Ирландия, Обединено кралство

                                       02.

                                          Cryphonectria parasitica (Murrill) Barr.

                           Чешка република, Ирландия, Швеция, Обединено кралство

                                       1.

                                          Glomerella gossypii Edgerton

                           Гърция

                                       2.

                                          Gremmeniella abietina (Lag.) Morelet

                           Ирландия

                                       3.

                                          Hypoxylon mammatum (Wahlenberg) J. Miller

                           Ирландия, Обединено кралство (Северна Ирландия)

                     г)   Вируси и вирусоподобни организми

                                       1.

                                       Вирус на жилкова некроза по цвеклото

                           Ирландия, Франция (Бретан), Португалия (Азорски острови), Финландия, Обединено кралство (Северна Ирландия)

                                       3.

                                       Вирус Citrus tristezа (европейски щамове)

                           Гърция (с изключение на регионалните единици Arta, Chania и Lakonia), Малта, Португалия (с изключение на Madeira и Odemira в Alentejo)

                                       4.

                                       Златисто пожълтяване на лозата (Grapevine flavescence dorée MLO)

                           Чешка република, Франция (Alsace, Champagne-Ardenne, Picardie (département de l'Aisne), Ile de France (общини Citry, Nanteuil-sur-Marne и Saâcy-sur-Marne) и Lorraine), Италия (Apúlia, Sardinia и Basilicata)

                     “


title: Регламент за изпълнение (ЕС) 2018/815 на Комисията от 1 юни 2018 година за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета (Текст от значение за ЕИП.)

text:
               4.6.2018

               BG

               Официален вестник на Европейския съюз

               L 137/3

         РЕГЛАМЕНТ ЗА ИЗПЪЛНЕНИЕ (ЕС) 2018/815 НА КОМИСИЯТА
   от 1 юни 2018 година
   за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (1), и по-специално член 497, параграф 3 от него,
   като има предвид, че:

               (1)

               С цел да се избегнат сътресения на международните финансови пазари и санкциониране на институциите чрез налагането на по-високи капиталови изисквания при процедурите за признаване на съществуващите централни контрагенти (оттук нататък „ЦК“) от трети държави, в член 497, параграф 2 от Регламент (ЕС) № 575/2013 бе установен преходен период, през който всички ЦК от трети държави, с които установените в Съюза институции извършват клиринг на сделки, се приемат от тези институции за квалифицирани ЦК.

               (2)

               С Регламент (ЕС) № 575/2013 бе изменен Регламент (ЕС) № 648/2012 на Европейския парламент и на Съвета (2) по отношение на някои данни за изчисляване на капиталовите изисквания към институциите за експозиции към ЦК от трети държави. В тази връзка в член 89, параграф 5а от Регламент (ЕС) № 648/2012 от някои ЦК от трети държави се изисква да докладват за определен период общия размер на първоначалните допълнителни обезпечения, които са получили от своите клирингови членове. Този преходен период отразява предвиденото в член 497, параграф 2 от Регламент (ЕС) № 575/2013.

               (3)

               И двата преходни периода трябваше да изтекат на 15 юни 2014 г.

               (4)

               С член 497, параграф 3 от Регламент (ЕС) № 575/2013 Комисията се оправомощава да приеме акт за изпълнение, с който при изключителни обстоятелства преходният период за капиталовите изисквания да се удължи с шест месеца. Това удължаване следва да се прилага и по отношение на сроковете в член 89, параграф 5а от Регламент (ЕС) № 648/2012. Последно тези преходни периоди бяха удължени до 15 юни 2018 г. с Регламент за изпълнение (ЕС) 2017/2241 на Комисията (3).

               (5)

               Европейският орган за ценни книжа и пазари призна 32 от установените в трети държави ЦК, подали заявление за признаване в съответствие с член 25 от Регламент (ЕС) № 648/2012. Останалите ЦК от трети държави все още очакват да бъдат признати, а самата процедура по признаване няма да приключи до 15 юни 2018 г. Ако преходният период не бъде удължен, установените в Съюза институции (или техните установени извън Съюза дъщерни дружества) с експозиции към останалите ЦК от трети държави, ще трябва да увеличат значително собствените си средства с оглед на тези експозиции, което би могло да доведе до оттегляне на тези институции като преки участници в съответните ЦК или най-малкото до временно преустановяване предоставянето на клирингови услуги на клиентите на тези институции – и по този начин да породи сериозни сътресения на пазарите, на които тези ЦК извършват дейност.

               (6)

               Следователно необходимостта да се избегнат сътресения на пазарите извън Съюза, която вече доведе до удължаването на преходния период, определен в член 497, параграф 2 от Регламент (ЕС) № 575/2013, остава и след като изтече предвиденото в Регламент за изпълнение (ЕС) 2017/2241 удължаване на този преходен период. Допълнителното удължаване на преходния период съответно следва да даде възможност на установените в Съюза институции (или техните установени извън Съюза дъщерни предприятия) да избегнат значителното повишаване на капиталовите изисквания вследствие на незавършилите процедури по признаване на ЦК, предоставящи надежден достъп до конкретния вид клирингови услуги, изисквани от установените в Съюза институции (или от техните установени извън Съюза дъщерни предприятия). Поради това е необходимо допълнително шестмесечно удължаване на преходния период.

               (7)

               Настоящият регламент следва да влезе в сила преди 16 юни 2018 г., така че съществуващите преходни периоди да бъдат удължени преди изтичането им. По-късното му влизане в сила би могло да доведе до сътресения за ЦК, за пазарите, на които те извършват дейност, както и за институциите, които имат експозиции към тези ЦК.

               (8)

               Мерките, предвидени в настоящия регламент, са в съответствие със становището на Европейския банков комитет,

         ПРИЕ НАСТОЯЩИЯ РЕГЛАМЕНТ:
   Член 1
   Последно удължените с Регламент за изпълнение (ЕС) 2017/2241 15-месечни периоди, посочени съответно в член 497, параграф 2 от Регламент (ЕС) № 575/2013 и в член 89, параграф 5а, втора алинея от Регламент (ЕС) № 648/2012, се удължават с още шест месеца до 15 декември 2018 г.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 юни 2018 година.

            За Комисията

            Председател

         Jean-Claude JUNCKER

      (1)  ОВ L 176, 27.6.2013 г., стр. 1.

      (2)  Регламент (ЕС) № 648/2012 на Европейския парламент и на Съвета на 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г., стр. 1).

      (3)  Регламент за изпълнение (ЕС) 2017/2241 на Комисията от 6 декември 2017 г. за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета (ОВ L 322, 7.12.2017 г., стр. 27).